Covid-19-samevatting: Clicks-verspreidingsentrum tydelik gesluitFoto: Clicksgroup.co.za Clicks se verspreidingsentrum in Montague Gardens in Kaapstad is tydelik gesluit nadat ’n sekerheidswag positief getoets het vir die nuwe koronavirus wat Covid-19 veroorsaak. Clicks het in ’n verklaring gesê die betrokke sekerheidswag het in ’n sekere gedeelte van die sentrum gewerk met slegs beperkte blootstelling aan die personeel van die verspreidingsentrum. Daar is tog besluit om die sentrum tydelik te sluit sodat die gebou ontsmet kan word. Die sentrum sal na verwagting Dinsdagaand heropen. Gordon Traill, Clicks se hoofondersteuningsbeampte, het in die verklaring gesê geen ontwrigtings of vertragings in die verspreiding van produkte word verwag nie. Stad Kaapstad doen duisende toetse Argieffoto ter illustrasie. (Foto: Ian Landsberg/ANA) Die Stad Kaapstad het intussen meer as 70 000 mense binne vier weke vir Covid-19 nagegaan of getoets. Zahid Badroodien, burgemeesterskomiteelid vir gemeenskapsdienste en gesondheid, het Dinsdag gesê die Stad kon dié syfer behaal deur hoërisiko-gebiede te identifiseer en toetsing hiér op te skerp. Kontakpersone van diegene wat positief getoets het, is ook nagespeur. Die Stad het die afgelope tyd besonder baie gevalle in bepaalde gebiede gesien en toetsing daar opgeskerp. “Hoe meer positiewe gevalle ons identifiseer, hoe gouer kan ons mense in kwarantyn plaas, hul kontakpersone opspoor en isoleer en só die verspreiding van die virus beperk. Dit is dus noodsaaklik dat inwoners saamwerk en aan die siftingsproses deelneem namate dit in hul gebiede voorkom,” het Badroodien gesê. Gebiede waar siftingstoetse reeds gedoen is, sluit in Bishop Lavis, Elsiesrivier, Delft, Manenberg, Khayelitsha, Imizamo Yethu, Athlone, Gugulethu en Philippi. Die Stad Kaapstad het tot dusver 70 310 mense vir Covid-19 nagegaan en 5 767 mense vir die virus getoets. Meer as 30 000 mense is net die afgelope week in Kaapstad vir Covid-19 nagegaan. Meer as 2 500 mense is in dié tydperk vir die virus getoets. Amerikaanse ambassade skenk maskers (Foto: Timothy Bernard/ANA) Die Amerikaanse ambassade het 12 400 maskers aan die Suid-Afrikaanse Nasionale Weermag (SANW) geskenk om hulle by te staan in die stryd teen Covid-19. “Hierdie skenking van potensieel lewensreddende maskers is ŉ aanduiding van die respek en waarde wat ons vir ons vennootskap met Suid-Afrika en die Suid-Afrikaanse militêre gesondheidsdiens van die SANW het. Hul reaksie op Covid-19 is prysenswaardig en ons ondersteun hulle met hierdie belangrike missie om die mense van Suid-Afrika te ondersteun,” het ambassadeur Lana Marks Dinsdag gesê. Die skenking is reeds verlede week in Pretoria afgelewer. Dié bydrae is deel van die gereelde en toenemende finansiële hulp van die Verenigde State aan Suid-Afrika gedurende die Covid-19-pandemie.